ועדת הכספים, כנסת 20, פרוטוקול מספר 487, 2016-11-13 12:10

משה גפני: אני מתכבד לפתוח את ישיבת ועדת הכספים בנושא הצעת חוק לתיקון פקודת מסי העירייה ומסי הממשלה (פטורין) (מס' 27) (פטור מארנונה לארכיון ציבורי), התשע"ז-2016, הצעת חוק של חברת הכנסת נאוה בוקר וחבר הכנסת יוסי יונה.

משה גפני: חבר הכנסת יואב קיש גם הצטרף לחוק?

נאוה בוקר: כן.

משה גפני: יופי, הלוואי וגם אני הייתי יכול להצטרף.

יוסי יונה: תצטרף.

יוסי יונה: The more the merrier.

יוסי יונה: ככל שיצטרפו יותר החגיגה תגדל.

נאוה בוקר: אתה יכול.

משה גפני: לפני שאנחנו מתחילים את החוק, דיברו אתי מנכ"ל משרד התרבות והשרה שהם מעלים את התקציב של הארכיונים, שהם לוקחים את זה מאוד ברצינות.

משה גפני: א', אני מודיע לכם, אני לא אחראי לזה, אני אחראי לזה שדיברתי עם השרה מירי רגב ועם המנכ"ל.

משה גפני: אני אחראי על החקיקה של החוק אז אני מבקש להקריא את החוק לקריאה שנייה ושלישית ותכף נשמע מה ההסתייגויות.

<שלומית ארליך: "הצעת חוק לתיקון פקודת מסי העירייה ומסי הממשלה (פטורין) (מס' 27) (פטור מארנונה לארכיון ציבורי), התשע"ז–2016 תיקון סעיף 5ג 1.

<שלומית ארליך: בפקודת מסי העירייה ומסי הממשלה (פטורין), 1938‏, בסעיף 5ג(ה), אחרי פסקה (13) יבוא: "(14) ארכיון ציבורי כהגדרתו בחוק הארכיונים, התשט"ו–1955‏.

<שלומית ארליך: "".

משה גפני: משרד האוצר.

<יוסי עדס: הנוסח, כפי שהוקרא, מקובל עלינו, עם הנושא של "למעט פעילות עסקית".

משה גפני: מה זה?

<יוסי עדס: זה גם עלה בדיון הקודם.

משה גפני: כן, נכון.

משה גפני: מה זה?

משה גפני: עכשיו אנחנו כבר בקריאה סופית, קריאה אחרונה.

<יוסי עדס: ככל שיש בשטח הארכיון שטחים שהם פעילות עסקית, כמו קיוסקים, בתי קפה או דברים כאלה, הם לא אמורים להיות פטורים מארנונה.

משה גפני: מישהו מהארכיונים יכול להתייחס לעניין הזה?

משה גפני: להסביר מה הכוונה?

<יוסי אחימאיר: מה אתה מתכוון ב"פעילות עסקית"?

<יוסי עדס: אמרתי, אם יש בתי קפה.

<יוסי אחימאיר: למיטב ידיעתי – אני יכול לדבר על עצמי, אבל למיטב ידיעתי בכל הארכיונים אין פעילות עסקית.

משה גפני: יפריע לכם אם למשל בארכיון או במקום שאתם נמצאים - - -

<יוסי אחימאיר: יש כיבוד קל.

משה גפני: כיבוד קל זה בסדר, אבל אם יהיה קיוסק שמוכר ומרוויח?

<יוסי אחימאיר: לא, בשום פנים ואופן לא.

משה גפני: אבל אם יהיה, זה מפריע לכם שהוא לא יהיה בחוק?

משה גפני: הוא יוגדר כמי שצריך לשלם ארנונה.

<יוסי אחימאיר: איך יחייבו שטח 3 מ"ר שבו יש בית קפה?

<יוסי עדס: שטח הפעילות העסקית יוגדר.

<סיון להבי: זה יירשם בעירייה כנכס נפרד.

יוסי יונה: זה נראה לכם מעשי?

<יוסי עדס: לנו זה נראה מעשי, אנחנו מכירים את זה ממקומות אחרים.

<יוסי אחימאיר: אני חושב שזה מיותר.

<יוסי עדס: אם אין בארכיון אז לא יצטרכו למדוד את זה, אבל יש ארכיונים שיכולים לעשות כאלה דברים.

<יוסי אחימאיר: בפועל, בפרקטיקה היום, אין דבר כזה, לכן זה מיותר.

<יוסי עדס: בכל הפטורים אנחנו משתדלים להכניס את הנושא הזה של החרגה מפעילות עסקית מהחשש שדברים כאלה קורים.

<יוסי עדס: אנחנו מכירים את זה למשל בבתי חולים, יש לא מעט פעילות עסקית בבתי חולים.

<יוסי עדס: שם הם לא אמורים להיות פטורים או זכאים להנחות של בתי חולים.

<יוסי עדס: אותו דבר גם כל מוסד אחר שמקבל החרגה מיוחדת ופטור מארנונה בחוק.

<יוסי עדס: אני חושב שיהיה ברור שזה רק החלק שהוא לא פעילות עסקית.

יוסי יונה: יוסי, נניח במקרה היפותטי כזה, מי הוא זה שמוטלת עליו חובת תשלום הארנונה?

<יוסי עדס: השוכר, כמו בכל שכירות.

יוסי יונה: אבל השוכר שוכר שם איזשהו בניין שהוא על שמו בעירייה?

<יוסי עדס: הוא שוכר בתוך הבניין, הוא שוכר חלק מהבניין.

<אהרן עזתי: אין לנו דבר כזה.

נאוה בוקר: אין, זה לא מוזאונים.

<אהרן עזתי: אנחנו מלכ"רים, אנחנו לא עוסקים בזה בכלל.

<אהרן עזתי: אנחנו מלכ"רים.

<יוסי עדס: ברור שזה מלכ"רים אבל יש גם מלכ"רים שבתוך השטח שלהם יש מקום לטובת האנשים שמבקרים אז עשו שם איזה - - -

משה גפני: יוסי, איפה יכול לקרות הדבר הזה?

משה גפני: לא אכפת לי להוסיף את זה, אבל איפה זה יכול לקרות?

נאוה בוקר: זה לא רלוונטי כרגע.

<יוסי אחימאיר: זה לא מפריע אבל זה מיותר.

<יוסי עדס: התוספת הזאת היתה בסוגיה של אתרי הנצחה של משרד הביטחון.

<יוסי עדס: גם שם אנחנו הכנסנו את התוספת הזאת של שטחים שבהם יש פעילות עסקית ושם התברר שהיה.

<יוסי עדס: יכול להיות שגם כאן יש שטחים של פעילות עסקית, או שיהיו בעתיד, אנחנו לא יודעים, ולכן אנחנו רואים צורך לעשות את זה כבר בעת החקיקה.

נאוה בוקר: הם אומרים לך שאין.

משה גפני: בסדר, אנחנו נוסיף "ואשר אין בו פעילות עסקית".

<יוסי עדס: לא, "למעט פעילות עסקית".

משה גפני: זה כתוב גם בחוקים אחרים, זה כתוב גם באתרי הנצחה לחיילי צה"ל, זה כתוב בכמה מקומות – "אשר אין בו פעילות עסקית".

משה גפני: יש שם עוד דברים שהוספו, אני לא רוצה להוסיף אותם, רק את "אשר אין בו פעילות עסקית".

יוסי יונה: למה אתה מדבר על עוד דברים?

משה גפני: "שאין בו פעילות עסקית", למה צריך יותר?

<שלומית ארליך: מה שבעצם משרד המשפטים ביקש להוסיף זה שהנוסח בסיפה יהיה: "אם אינו למטרות רווח ולגבי השטח המשמש כארכיון ציבורי כאמור ואשר אין בו פעילות עסקית".

משה גפני: "אשר אין בו פעילות עסקית" זה מספיק.

<סיון להבי: באותו נוסח של אתרי הנצחה, שלוש מילים לפני, זה הכול.

משה גפני: אז אני, את שלוש המילים שלפני, רוצה להוריד.

משה גפני: אני אגיד לכם גם מה ההבדל.

משה גפני: ההבדל הוא שאנחנו מדברים על ארכיונים, תקציבם הוא דל, זה לא אתרי הנצחה.

משה גפני: אנחנו מכירים את הארכיונים, גם אתם מכירים את הארכיונים, כל מה שנותנים להם זה פטור מארנונה, שבלאו הכי התברר בדיון לקראת הקריאה הראשונה שאין ארנונה מי יודע מה.

משה גפני: היה פה "גנזך קידוש השם" הוא אמר שעיריית בני ברק לא גובה מהם.

<אהרן עזתי: עיריית רמת גן גובה.

משה גפני: יש כמה ארכיונים מאוד משמעותיים שאמרו שלא גובים מהם ארנונה, ואם גובים זה מאוד בשוליים.

נאוה בוקר: אבל זה צריך להיות מעוגן.

משה גפני: בדיוק.

משה גפני: אנחנו מדברים על כך שבעצם החוק הזה הוא יותר סמלי, הוא מאותת למשרד התרבות והוא מאותת לרשויות המקומיות: תעזרו לארכיונים.

משה גפני: זה מה שזה עושה.

משה גפני: לכן, הבנתי את מה שאתה אומר, "שאין בו פעילות עסקית" – אני לא רואה את הפעילות העסקית, אני לא מכיר מקום כזה שיש בו פעילות עסקית, הלוואי ואנשים יבואו לשם ויתעניינו בארכיון כי זה דבר חשוב מבחינה תרבותית.

משה גפני: מספיק שאנחנו אומרים "שאין בו פעילות עסקית", לא צריך את הנוסח שיש באתרי ההנצחה ובכל המקומות ששם זה באמת מאוד משמעותי.

משה גפני: אז אנחנו נוסיף "שאין בו פעילות עסקית.

<סיון להבי: מקובל.

נאוה בוקר: בסדר.

<סיון להבי: אין צורך "ואינם למטרות רווח" מכיוון שזה בחוק הארכיונים כבר נבדק, חשוב שיובהר.

משה גפני: נעזוב את זה, בסדר.

משה גפני: אומר שיפמן שאם אנחנו נכתוב, במקום שתהיה פעילות עסקית – מה יהיה הלובי?

משה גפני: לפי הנוסח הזה הוא יהיה חייב בארנונה.

<סיון להבי: כתוב "ולגבי השטח המשמש ארכיון ציבורי כאמור ואשר אין בו פעילות עסקית", זאת אומרת, אם יש בארכיון מסוים פעילות עסקית היא לא מונעת מכול הארכיון לקבל את הפטור אלא רק אותו שטח.

משה גפני: אוקיי, תקריאי, בבקשה.

<שלומית ארליך: נוסח הסעיף יהיה כך: "(14) ארכיון ציבורי כהגדרתו בחוק הארכיונים, התשט"ו–1955‏, לגבי השטח המשמש ארכיון ציבורי כאמור ואשר אין בו פעילות עסקית.

<שלומית ארליך: "

<יוסי אחימאיר: מה זה "בו"?

<שלומית ארליך: השטח.

<יוסי אחימאיר: רק בשטח שבו מתנהלת פעילות עסקית, אם זה שלושה מ"ר, אם זה חמישה מ"ר.

<יוסי אחימאיר: צריך לחדד את זה.

<סיון להבי: כל מה שאין בו פעילות עסקית – פטור.

<יוסי אחימאיר: שלא יהיה נתון לפרשנות אחר כך.

<שלומית ארליך: בואו נבהיר: מה שמפריע לחברי הוועדה ועלה מהערות שונות פה הוא שכשאנחנו מנסחים "אשר אין בו פעילות עסקית", זאת אומרת, אם יש בניין שבחלק קטן בו יש פעילות עסקית, אנחנו רוצים לוודא שבעצם המשמעות היא שרק על החלק שבו יש פעילות עסקית קטנה – למשל קומה אחת מתוך בניין שלם – רק עליו ישלמו.

<שלומית ארליך: על כל יתר הקומות לא ישלמו, הוא יהיה פטור.

<שלומית ארליך: נכון, זו הכוונה כשאנחנו כותבים "אין בו פעילות עסקית"?

<יוסי אחימאיר: כן.

<יוסי עדס: כן.

משה גפני: הערות, רבותי?

יוסי יונה: אנחנו מאוד שמחים לראות תמימות דעים ונכונות מצד האוצר שבאים לקראתנו.

יוסי יונה: זו פעולה ציבורית מאוד מאוד חשובה ואנחנו שמחים על הדיון הזה שבמקרה הזה הוא מאוד קצר, מאוד מועיל ותמציתי.

נאוה בוקר: ואני רוצה להודות במיוחד ליושב-ראש הוועדה, חבר הכנסת גפני, שבאמת עזרת לנו לקדם וסייעת.

נאוה בוקר: הדברים מתקדמים יפה.

משה גפני: תודה רבה.

משה גפני: מי בעד אישור לקריאה שנייה ושלישית כפי שהקריאה היועצת המשפטית?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: פה אחד.

משה גפני: החוק אושר לפי הנוסח הזה לקריאה שנייה ושלישית.

משה גפני: תודה לכולם, הישיבה נעולה.